เยียวยาไฟใต้ ทนายสมชาย ตากใบ สะบ้าย้อย 7.5 ล้าน กรือเซะ 4 ล้าน
กก.เยียวยาไฟใต้มีมติจ่าย 7.5 ล้าน 85 ศพตากใบ และ 19 ศพ สะบ้าย้อย ทนายสมชาย กรณีกรือเซะ 32 ศพ ได้ 4 ล้าน ปรับเพิ่มกรณีเหยื่อไฟใต้ ตาย-พิการ รับ 5 แสน10 มิ.ย. การประชุมคณะกรรมการเยียวยาผู้ได้รับผลกระทบสืบเนื่องจากสถานการณ์ความไม่สงบในจังหวัดชายแดนภาคใต้ ครั้งที่ 5/2555 โดยมี พล.ต.อ.ประชา พรหมนอก รัฐมนตรีว่าการกระทรวงยุติธรรม ประธานคณะกรรมการฯเป็นประธานการประชุม พร้อมด้วย นายธงทอง จันทรางศุ ปลัดสำนักนายกรัฐมนตรีและ พ.ต.อ.ทวี สอดส่อง เลขาธิการศูนย์อำนวยการบริหารจังหวัดชายแดนภาคใต้ (ศอ.บต.) พิจารณาขออนุมัติเงินให้ความช่วยเหลือเยียวยาผู้ได้รับผลกระทบ 3 เหตุการณ์ คือ วันที่ 28 เม.ย. 2547 1. เหตุการณ์กรือเซะ และ 2. เหตุการณ์สะบ้าย้อย และเหตุการณ์เมื่อวันที่ 25 ต.ค. 2547 เหตุการณ์ตากใบ โดยที่ประชุมมีมติ ดังนี้1. เหตุการณ์ที่ตากใบ ที่มีผู้เสียชีวิต 85 รายจะได้รับการเยียวยารายละ 7.5 ล้านบาท กรณีที่มีการเยียวยาไปแล้ว 42 ราย รายละประมาณ 300000-400000 บาทก่อนหน้านี้ ให้นำมาหักในจำนวน 7.5 ล้านบาท โดยจะหักเป็นเงินสดงวดแรกที่จ่ายให้ 2. เหตุการณ์ที่สะบ้าย้อย ซึ่งมีผู้เสียชีวิต 19 ราย จะได้รับการเยียวยารายละ 7.5 ล้านบาท และ 3. เหตุการณ์กรือเซะ ที่มีผู้เสียชีวิต 32 ราย จะได้รับเงินเยียวยารายละ 4 ล้านบาทส่วนกรณีการสูญหายของบุคลทั้งหมด 24 คน โดยแยกเป็น 2 กลุ่ม 1. กลุ่มที่ยังไม่สรุปการสูญหายมี 12 คน และ 2. กลุ่มที่สรุปการสูญหายแล้ว 21 บวก 1 (ทนายสมชาย นีละไพจิตร) นั้น ที่ประชุมมีมติออกเป็น 2 กรณี คือ (1. กรณีที่พิสูจน์ได้ว่าการสูญหายเกิดจากการกระทำของเจ้าหน้าที่ เช่น เชิญตัวไปสอบแล้วหายตัวไป จะได้รับการเยียวยารายละ 7.5 ล้านบาท (2. กรณีที่ไม่สามารถสรุปได้ว่าหายตัวไปจากการกระทำของเจ้าหน้าที่จะได้รับการเยียวยารายละ 4 ล้านบาท ซึ่งกรณีกลุ่มที่มีการสรุปว่าสูญหายแล้ว กรณีพิเศษคือ ทนายสมชาย ซึ่งหายไปในขณะที่ไม่ได้อยู่ในพื้นที่ 3 จังหวัด แต่ก็เกิดจากการกระทำของเจ้าหน้าที่รัฐ เนื่องจากเรื่องยังอยู่ในชั้นศาล ที่ประชุมโดย พล.ต.อ.ประชา มีมติให้ได้รับการเยียวยา 7.5 ล้านบาทนางอังคณา นีละไพจิตร ภรรยทนายสมชาย ได้หารือในที่ประชุมกรณีคดีการฟ้องร้องทางแพ่งยังอยู่ในศาลฎีกา หากได้รับการเยียวยา 7.5 ล้านบาทแล้ว คดียังเดินหน้าต่อไปได้หรือไม่ ได้ข้อสรุปว่ากรณีของทนายสมชาย แม้จะได้รับเงินเยียวยา 7.5 ล้านแล้ว ก็จะไม่ตัดสิทธิในการฟ้องร้องทางแพ่ง ปล่อยให้เป็นไปตามกระบวนการยุติธรรมต่อไปนอกจากที่ประชุมยังได้สรุปการเยียวยาของผู้สำหรับประชาชนผู้เสียชีวิตจากเหตุการณ์ความไม่สงบ จากเดิมที่ได้รับการเยียวยาจำนวนเงิน 100000 บาท ปรับเป็น 500000 บาท ส่วนผู้พิการจากเหตุการณ์ความไม่สงบเดิมได้รับการเยียวยาจำนวนเงิน 80000 บาท ปรับเป็น 500000 บาทเช่นกัน เรียบเรียงจาก ASTV ผู้จัดการออนไลน์
 กก.เยียวยาไฟใต้มีมติจ่าย 7.5 ล้าน 85 ศพตากใบ และ 19 ศพ สะบ้าย้อย ทนายสมชาย กรณีกรือเซะ 32 ศพ ได้ 4 ล้าน ปรับเพิ่มกรณีเหยื่อไฟใต้ ตาย-พิการ รับ 5 แสน 10 มิ.ย.
กรือเซะ,ชายแดนใต้,ตากใบ,ทนายสมชาย,สะบ้าย้อย,เยียวยา